Hogyan tegyük tönkre a kálvinizmust? VI.
Úgy, hogy gyors választ adunk 
a Biblia nehéz kérdéseire (lelki lustaság)
2Tim 2,15
Az az őszinte reményem, hogy ez a mostani sorozat más egyebek mellett segíteni fog minket az alázatban. Hiszen mindez, amit eddig beszéltünk, talán jobban feltárta előttünk a szívünk bugyrait. Adott egy teológiai rendszer, amely jó, és mivel a Biblia talaján áll, tökéletesen jó – és mégis mi minden származik belőle, ha a „kezünk közé” kerül? Képesek vagyunk arra, hogy bálványt csináljunk belőle, és Isten szépsége helyett a teológiai rendszerben gyönyörködjünk. Vagy elfordítjuk tekintetünket a keresztyénség igazi lényegéről, és tanítványok helyett teológusok leszünk. Arra használjuk, hogy kifogásokat keressünk, miért nem evangelizálunk. Máskor pedig bezárkózott, büszke emberekké válunk, mert másokat az alapján ítélünk meg, hogy a mi teológiai táborunkba tartozik-e vagy sem. Még egy tökéletesen jó teológia is szörnyű bűngyárrá változhat a romlott ember kezében. Azaz a mi kezünkben. Kívánom, hogy mindezekből a bibliaórákból lássuk meg szívünk romlottságát. Kívánom, hogy vezessenek arra a tudatra, hogy mennyire is szükségünk van az Úr kegyelmére. Kívánom, hogy munkáljanak bennünk nagyobb alázatot.
1. Egy nehéz igevers

Erre szükségünk is lesz, ahogy továbbhaladunk azon tipikus bűnök felsorolásában, amely minket, kálvinistákat jellemezhet. Ám hadd kezdjük a mai alkalmunkat egy igerésszel. Péter apostol második levelének második fejezetéről van szó. Ez a levél általában, és a második fejezet különösen tévtanítókról beszél.

„12De ezek – mint oktalan állatok, amelyek természetük szerint elejtésre és elpusztításra valók – azokat káromolják, amiket nem ismernek, és azoknak pusztulásával fognak elpusztulni. … 17Ezek víztelen források, széltől hányatott fellegek, akiknek a sötétség homálya van fenntartva.” (2Pt 2,12-17)

Kik ezek az emberek? Nem kérdés, hogy olyan tanítók, akik súlyos erkölcsi és tanbeli tévelygésben élnek. Milyen sors vár rájuk? Az apostol ezt sem rejti véka alá: „17…a sötétség homálya van fenntartva.” Ám ha ez így van, olvassuk el az 1. verset:
„1De voltak hamis próféták is a nép között, ahogyan köztetek is lesznek hamis tanítók, akik veszedelmes eretnekségeket fognak becsempészni, és megtagadva az Urat, aki megváltotta őket, magukra gyors pusztulást hoznak.”

Fel kell tennünk a kényelmetlen kérdést: ha ezek a hamis próféták a kárhozatra rendeltettek, miért írja Péter, hogy az Úr (Krisztus) megváltotta őket? 

Több reakciónk lehet erre a kérdésre a „Hm, nem tudom. Még gondolkodnom kell.”-től az alaposabb válaszadásig. Azonban meggyőződésem, hogy az egyik legrosszabb válasz valahogy így hangzana: „- Figyelj, ez nem is kérdés igazán. Tudjuk, hogy Krisztus csak a választottakat váltotta meg, éppen ezért ez az igevers nem is érdekes.”

Miért szörnyű ez a válasz? Azért, mert Isten szent és tévedhetetlen szavát „nem is érdekes”-sé teszi azért, hogy ne okozzon kellemetlen kérdést a mi kis teológiai rendszerünk számára. Ez esetben a Szentírást rendeljük alá a teológiai rendszerünknek, nem pedig fordítva.
2. A kálvinizmus jó összefoglaló, de nem a teljesség
Mégsem mondhatjuk, hogy ne lennénk mentesek a hasonló bukásoktól. Hiszen nem fordult velünk elő, hogy csípőből adtunk gyors választ nehéz igeszakaszokra úgy, hogy nem is igazán akartuk megérteni, hogy a másik mit nem ért? Nem történt meg velünk, hogy az Isten szeretetéről, jó cselekedetek szükségességéről vagy az egyéni felelősségről szóló nyílt igeszakaszok mellé egyből egy kommentárt is fűztünk, miszerint ne gondolja senki azt, hogy ez ellentmondana a kiválasztásnak vagy az egyedül kegyelemből való üdvösségnek? Eszembe jut egy híres kép a szocializmus első éveiből, nem sokkal a forint bevezetése után. A képen egy parasztlány látható, kezében egy nagy transzparenssel, melyen az írott betűk: „Aki a forintot bántja, meghal.”
 Vajon a fenti esetekben nem tűnhetett úgy a külső szemlélő számára, hogy mi pedig az „Aki a kálvinizmust bántja, meghal.” feliratú kitűzőt viseljük? Nem szorult háttérbe az Isten Igéje iránti tisztelet, és a gondolataink, szavaink, véleményünk a Szentírásnak való alávetése, és abból való alátámasztása? 
Éppen ezért jó, ha újra helyére kerülnek a dolgok a lelkünkben. A kálvinizmus egy jó összefoglaló, valójában egy csodálatos összefoglaló rendszere a Szentírásnak. Egyfajta gyors, érthető, logikus áttekintése a Szentírás igazságainak, amely erejét abból meríti, hogy a Szentírásra épül. Azonban, szeretett testvérek, ne felejtsük, hogy ez akkor is csak egy összefoglaló rendszer – ne keverjük hát össze a Biblia teljességével! Egy teológiai rendszernek a Bibliára kell felépülnie, és a Biblia tanításait kell egy logikus rendszerbe összefoglalnia. Azért jók és szükségesek az ilyen rendszerek, mert áttekinthetően, logikusan és viszonylag gyorsan elsajátíthatóvá teszik a Biblia igazságait. Adnak egy jó iránytűt a kezünkbe, amellyel eligazodhatunk a Szentírás verseinek rengetegében. Ahhoz, hogy jó és világos válaszokat adjunk, és tudjunk elmélkedni a Szentírásról, szükségünk van a rendszerre. Így nem válunk olyanokká, akik egyik igeversről a másikra ugranak, és így – miközben maguk sem veszik észre – rengeteg ellentmondásba botlanak.
Azonban, kedves gyülekezet, az összefoglaló pont azért összefoglaló, mert nem mond el mindent. Éppen ezért nem teszi feleslegessé az egész művet. Hogyan tehetné, hiszen a Bibliáról, a Mindenható hozzánk intézett szaváról van szó! Ha csupán a kálvinizmus cím alatt megfogalmazott igazságokból állna a Szentírás tanítása, akkor vajon Isten miért íratott le többet számunkra? Adna-e Ő nekünk bármi felesleget, ami nem szükséges? Távol legyen! A Szentírás minden verse, szava, betűje Istentől ihletett és hasznos a tanításra, feddésre, megjobbításra, igazságban való nevelésre (2Tim 3,16-17).
Éppen ezért legyünk tudatában annak, hogy a személyes teológiai rendszerünk és meggyőződésünk folyamatosan fejlesztésre szorul. Egész életünk során bővítenünk kell a megértett dolgokat, és finomítanunk kell a tanítások részleteit a Szentírás gazdag kincsestára által. Nem úgy van, hogy egyszer megértettük a kálvinizmus rendszerét, és ott megállunk. Hanem annak igazságait még mélyebben meg kell értenünk, és még jobban egyensúlyba tennünk a Biblia más részeivel. Jób életének nagy próbája is pont erről szól:
„3Ki az, aki tudatlanságból elhomályosítja az örök rendet? Megvallom hát, hogy nem értettem; csodás dolgok ezek nekem, nem tudom fölfogni. 4Hallgass hát, kérlek, hadd beszéljek. Én kérdezlek, te pedig taníts engem!” (Jób 42,3-4)

Nem azt mondja Jób, hogy a dolgok, amiket hallott Istentől és tapasztalt életében teológiai rendszerének szélesítéséhez vezettek? Nem így kell legyen akkor a mi életünkben is?
3. Nem spórolhatjuk meg a tanulmányozást és elmélkedést

Ha pedig ez így van, akkor ez azt a felelősséget is ránk rója, kedves testvérek, hogy nem lustulhatunk el a Szentírás tanulmányozásában. Sokszor a csípőből adott válaszaink, a nehéz kérdések gyors lezárása mögött pont ez található: egyfajta lelki tunyaság a Szentírás nehezebb szakaszaival. Lehet gyors választ adni, de vajmi ritkán lesz az kielégítő. Csupán minket konzervál a száraz meggyőződéseinkben.

Euklideszről, a híres görög matematikusról jegyezték fel azt a történetet, hogy egy alkalommal Ptolemaiosz királlyal próbálta ismertetni a geometria alapjait. Azt tudnunk kell, hogy Euklidesz az Elemek c. művében tizenhárom köteten keresztül tárgyalja a geometria egyszerűbb és kevésbé egyszerű kérdéseit. Ptolemaiosz király az anyag hosszúságán elszörnyedve azt kérdezte Euklidesztől: „Nem vezet rövidebb út a geometria megtanulásához?” A matematikus így válaszolt: „Nem, a tanulásnak nincs királyi útja.”

Így van ez a Szentírással is. A Szentírás megtanulásának nincs királyi útja, nincs rövidítés. Igaz, hogy egy teológiai rendszer, különösen a kálvinizmus ebben sokat segít – ám ne gondoljuk, hogy ez hirtelen mindenre alkalmazható fegyvert ad a kezünkbe. Gondoljunk azokra a szavakra, amelyeket Pál adott fiatal munkatárásnak nem sokkal halála előtt:
„15Buzgón igyekezzél, hogy megbízható emberként állítsd magadat az Isten rendelkezésére, mint oly munkást, aki nem szégyenül meg, mert igazán hasogatja az igazság beszédét.” (Kecskeméthy-fordítás)
Buzgón igyekezzél – mondja Pál Timótheusnak -, hogy Isten rendelkezésére állj, és igazán hasogasd az igazság beszédét. Ez a buzgó igyekezet hiányzik akkor, amikor elhanyagoljuk csendességeinket, vagy rutinszerűvé válnak az Igéből kinyert tanítások. Amikor talán nem is kellene kinyitni a Szentírást, mert úgyis nagyjából tudjuk, mit fog üzenni számunkra a szakasz. Hiányzik a buzgó kutatás, ha szárazak a közös áhítataink, és a Szentírás igazságait nem tudjuk összhangba hozni azzal, amit az életünk során tapasztalunk. Amikor egy dolog, amit olvasunk reggel a Bibliából, és egy másik dolog, amit megélünk a világban. Ám adja az Úr, testvéreim, hogy ne vegyük egyetlen szavát sem komolytalanul az Igének, és ha kell, akkor újuljunk meg az imádságban és az igetanulmányozás melletti buzgó elköteleződésben!
4. Bíznunk kell Isten szavának bölcsességében

Ám van itt még valami. Sokszor a nehéz kérdésekre adott gyors válaszok, vagy egy-egy „arminiánus” igéhez fűzött azonnali kiigazító megjegyzés mögött mintha egyfajta féltés lenne bennünk: félünk, hogy nehogy félreértsék a Jn 3,16-ot vagy az 1Tim 2,4-et.
Lehet, hogy jó szándék húzódik meg szavaink mögött, de mindezzel valójában nem a szívünkben lévő bizonytalanságot fejezzük ki a Szentírás világossága iránt? Mintha mi lennénk a Szentírás jogos őrzői és védelmezői, és megjegyzéseink nélkül az emberek csak félreérthetnék a Szentírást. De felmérjük, hogy mit fejezünk ki ezzel? Azt mondjuk, hogy a Szentírás nem világos, hanem félreérthető. Mintha azt üzennénk Istennek, hogy nem tette egészen jól, amikor látszólag nyílt ellentmondásokat engedett meg a Bibliában. Miért hagyta benn az 1Tim 2,4-et? Miért helyezi szívünkre annyi igeversben a személyes felelősséget, ha van kiválasztás? Miért beszél a világ iránti szeretetről, ha csak a választottakat üdvözíti? 
Újra meg kell értenünk, hogy a Szentírás a Szentlélek Isten csodálatos és tökéletes ihletésének eredménye. Minden látszólagos ellentmondás nem véletlen, hanem szándékolt, és Isten akaratából és bölcsességéből van benne. Azért, mert Isten úgy ítélte, hogy ezekre szükségünk van. Mert néha igenis jó, ha megdöbbent és önvizsgálatra késztetnek a személyes felelősségről szóló részek. Nagyon hasznos a lelkünknek, ha Isten szeretetét minden ember irányában hangsúlyozza. Ne féljünk azoktól az igeversektől, melyek látszólag ellentmondanak más részeknek, hanem engedjük, hogy azokon keresztül a Szentírás világos tanítása teljes erővel ragyogjon. Beszéljünk bátran Isten szeretetéről az 1Jn 3,16 kapcsán. Beszéljünk Isten szerető hívásáról és csodálatos üdvtervéről a bűnös ember felé az 1Tim 2,4 alapján. Ne csonkítsuk meg a Szentírást azzal, hogy ezeket a hangsúlybeli különbségeket el akarjuk törölni, hanem bízzunk, hogy az Ige és az Igén keresztül a Lélek elvégzi munkáját!
5. Megaláz és csodálatra késztet

Végül pedig még van egy jó célja a nehezebb, ellentmondónak látszó igeréseknek: megaláznak ismeretünkben és egyúttal késztetnek, hogy még inkább csodáljuk Isten bölcsességét és vágyjunk utána. Spurgeon Dávid átokmondó zsoltárai kapcsán fogalmazza meg ezt a gondolatot:

 „…de mi a jelentésük? Ez nem kis nehézséget jelentő kérdés, és csak a nagyon gyermeki lelkülettel rendelkező tudja valaha is megválaszolni.

Megvalljuk, hogy e versek némelyikét olvassuk minden hitünkre és tiszteletünkre szükségünk van, hogy az ihletett szó hangjaként fogadjuk el. Ám ez a gyakorlat jó a lélek számára, mert növeli tudatlanságunk érzetét bennünk, és próbára tesz, hogy mennyire vagyunk taníthatóak. Igen, Isteni Lélek, képesek és készek vagyunk elhinni még ezeket a félelmetes szavak is, amelyektől megrettenünk, van oly értelmük, amely összhangban van a föld Bírájának jelleméről, legyen bár az Ő neve Szeretete. Hogy miként lehet ez, azt majd ezután megtudjuk.
Isten embereinek ezrei jöttek már zavarba e zsoltártól, és tartunk attól, hogy nagyon kevéssé járultunk hozzá az ő megvilágosodásukhoz. Sőt, talán a megjegyzések, amelyeket másoktól gyűjtöttünk csak növelték a nehézséget – hiszen oly sok különböző nézetet mutattak be. Mi legyen tehát? Nem jó számunkra az, hogy néha úgy érezzük, hogy még nem vagyunk képesek megérteni Isten minden szavát és gondolatát? Egy alapos zavarodottság – addig amíg nem botlasztja hitünket – hasznos lehet számunkra abban, hogy korlátozza büszkeségünket, felkelti érdeklődésünket, és arra indít, hogy kiáltsuk: „Amit nem tudok, arra taníts engem!”

Adja meg az Úr, hogy a Szentírás olvasása és értelmezése soha ne történjen könnyelműen, csípőből. Könyörüljön rajtunk, hogy a nehezebb részeket ne próbáljuk meg átugorni, se az élüket vagy igazi jelentésüket tompítani. Hanem bárcsak indítanának mindezek nagyobb tiszteletre és csodálatra Isten bölcsessége iránt, és még nagyobb meggyőződésre saját tudásunk kicsinysége felől. Adja az Úr, hogy lássuk e tekintetben is, hogy az Ő kegyelme nélkül semmit sem tehetünk. Ámen.

� C. H. Spurgeon: Treasury of David.

